Diari Oficial de la Generalitat Valenciana


Sumari del DOGV 7506, del 16-04-2015 (2015/3272)

RESOLUCIÓ de 30 de març de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 83/14-AIA Alcoi.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7506

Data del DOGV
:   16-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3272


Data del document
:   30-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcoi
    * impacte ambiental

RESOLUCIÓ de 30 de març de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 83/14-AIA Alcoi.  
 [2015/3272]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, que establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Únic  
Publicar en el DOCV l'estimació d'impacte ambiental corresponent a l'expedient 83/14-AIA Alcoi.  
  
«Estimació d'impacte ambiental  
Número expedient: 83/14-AIA.  
El seu número d'expedient: CCG/AAP/14/2450-XMH.  
Títol del projecte: construcció de dics i passarel·la en el camí de la partida Mariola, polígon 2, parcel·les 26, 27, 29 i 19 del terme municipal d'Alcoi.  
Promotor: Kai Christian.  
Òrgan substantiu: Ajuntament d'Alcoi.  
Localització: camí de la partida Mariola, polígon 2, parcel·les 26, 27, 29 i 19 del terme municipal d'Alcoi (Alacant).  
  
Descripció del projecte  
L'obra que es proposa consistix en la construcció d'un pas gual inundable.  
Descripció de les característiques més rellevants del projecte  
El gual es realitzarà col·locant tubs prefabricats de formigó, tres de secció rectangular d'1,50 x 1,70 m² i 3,00 m de llarg i dos de circulars, en els extrems, de diàmetre 1,00 m i 3,00 m de longitud, amb grossàries aproximades de 10 cm. No s'ompli cap buit dels tubs, per a permetre així el pas total de l'aigua. Posteriorment s'anivellarà este pas amb una llosa prefabricada de formigó de 15 cm de grossària.  
El gual se situa en la finca en la partida de Mariola, polígon 2, i està formada per les parcel·les 26, 27, 29 i 19 en el terme municipal d'Alcoi. Les actuacions es realitzaran en l'entorn de la parcel·la 19 del polígon 2, i afecten directament l'encreuament de les parcel·les cadastrals 9018 i 9012, que estan definides en el cadastre com una via de comunicació de domini públic i com a hidrografia natural (riu, llacuna, rierol), respectivament.  
Finalitat de la construcció  
La construcció del gual servirà per a salvar el barranc del Bou, curs d'aigua discontinu, però inundable, ja que el camí que creua el barranc és de gran desnivell i intransitable quan s'inunda, segons el promotor del projecte.  
Tramitació administrativa  
Amb data 12 de juny de 2014 va tindre entrada la sol·licitud d'estimació d'impacte ambiental per a la construcció de dics i passarel·la en el camí de la partida Mariola, polígon 2, parcel·les 26, 27, 29 i 19 del terme municipal d'Alcoi, remesa pel servici de medi ambient de la territorial d'Alacant. La documentació rebuda junt amb la sol·licitud consistix en:  
- Ofici de l'Ajuntament d'Alcoi de data d'entrada 6 de juny de 2014 en què se sol·licitava que es dicte l'estimació d'impacte ambiental.  
- Còpia de l'informe favorable condicionat de 9 de maig de 2014, del Servici Territorial d'Urbanisme d'Alacant, expedient CONS 2013/0199.  
- Còpia de l'ofici de l'Ajuntament d'Alcoi de 23 de maig de 2013 (data d'entrada 03.06.2013), en què adjunta CD.  
- Còpia de l'informe de 20 de juny de 2013, de l'enginyer tècnic forestal de la demarcació d'Alcoi de la Secció Forestal remés a l'Ajuntament d'Alcoi per mitjà d'ofici de 21 de juny de 2013.  
  
Informes sectorials  
S'han emés els informes sectorials següents, les conclusions més rellevants dels quals són les següents:  
1. Amb data 20 de juny de 2013 l'enginyer tècnic forestal de la demarcació d'Alcoi presenta les conclusions següents en el seu informe:  
«[...] per tot allò que s'ha exposat, emet informe favorable sobre les afeccions en relació amb els valors mediambientals que puguen veure's afectats i, per tant, el dit projecte pot continuar la seua tramitació de conformitat amb allò que s'ha establit en la seua legislació reguladora, sense necessitat de realitzar una avaluació detallada dels seus efectes sobre la Xarxa Natura 2000, i sense perjuí de les obligacions del promotor d'obtindre totes les concessions, autoritzacions i llicències accessòries que siguen necessàries en compliment de la legislació vigent [?] L'autorització haurà d'estar condicionada a:  
- Es respectarà la vegetació de ribera, així com la resta de la coberta vegetal durant les obres, i s'obligarà a la restauració del terreny una vegada finalitzades.  
- El formigó de la llosa projectada es pintarà amb tonalitats semblants al color de les terres circumdants.»  
  
2. Amb data 9 de maig de 2014, el tècnic d'urbanisme del Servici Territorial d'Urbanisme d'Alacant arriba a les conclusions següents:  
  
«[...] emet informe favorable condicionat al contingut i requisits dels informes que en el marc de l'expedient per a la concessió de llicència municipal puga requerir-se d'altres departaments i, en particular, de la Secció Forestal del Servici Territorial de Medi Ambient, del Servici d'Infraestructura Verda i Paisatge, Servici d'Ordenació del Territori, Servici de Gestió d'Espais Naturals [?] Així mateix, haurà de demanar-se informe de la Confederació Hidrogràfica del Xúquer, i l'Ajuntament d'Alcoi haurà de considerar el fet que les actuacions s'efectuen sobre camí públic de la seua titularitat [...]»  
3. El tècnic del Servici d'Infraestructura Verda i Paisatge emet, amb data 1 d'octubre de 2014, les conclusions següents en el seu informe:  
«[...] analitzada la documentació que es troba en este servici, es realitzen les consideracions següents:  
1) El contingut de l'estudi d'integració paisatgística es considera prou per a valorar la incidència de l'actuació projectada en el paisatge, de conformitat amb el que establix la legislació en matèria de paisatge que li és aplicable.  
2) L'actuació es projecta en un paisatge de molt alt valor, si bé cal deduir de la documentació aportada que es tracta d'una actuació puntual d'abast limitat en el seu conjunt. No obstant això, ha de tindre's especial atenció amb l'afecció generada sobre el barranc i el seu entorn, en la mesura que es tracta d'un element integrant de la infraestructura verda del municipi. Per això, resulta especialment important que es garantisca el compliment de les mesures d'integració paisatgística establides en l'estudi d'integració: col·locació d'una base sobre la llosa de formigó de llast compactada, a fi d'evitar que quede vista i provoque sensació d'artificialitat, i col·locació de vegetació en el vessant del barranc, que tape i dissimule els tubs prefabricats per mitjà d'espècies vegetals autòctones que ajudaran a la seua integració en l'entorn. Per tot s'emet un informe favorable en matèria de paisatge, sempre que es garantisca el compliment de les mesures arreplegades en el punt 2 [...]».  
  
4. La Confederació Hidrogràfica del Xúquer emet un informe, amb data 17 d'octubre de 2014, que arriba a les conclusions següents:  
«[...] als efectes previstos en l'article 25.4 del text refós de la Llei d'Aigües es conclou que, sense perjuí de les determinacions que es puga establir en les autoritzacions que preceptivament s'han d'obtindre d'este organisme, l'actuació proposada és viable. En tot cas es recorda que:  
  
1) D'acord amb el que disposa l'article 9 del Reglament del domini públic hidràulic les obres han de comptar prèviament amb l'autorització d'este organisme.  
2) D'acord amb el que disposa l'article 112 del text refós de la Llei d'Aigües, l'obra de pas està subjecta al pagament anual del cànon per utilització dels béns del domini públic hidràulic.  
3) Correspon al titular de l'autorització del manteniment de l'obra que en cap moment es produïsquen obstruccions al pas del corrent».  
  
5. El tècnic del Servici de Vida Silvestre emet un informe, amb data 28 d'octubre de 2014, en el qual arriba a les conclusions següents:  
«[...] Després de revisar la documentació aportada pel promotor del projecte, este Servici de Vida Silvestre considera que l'actuació no causarà afeccions negatives a espècies catalogades, de flora i fauna, ni a hàbitats prioritaris [...]»  
  
6. Finalment, amb data 15 de desembre de 2014, el tècnic d'espais naturals protegits emet l'informe següent:  
?En relació amb la matèria, cal indicar que l'article 11 del PORN establix el següent en relació amb la protecció de la qualitat de l'aigua:  
  
Amb caràcter general, en tot l'àmbit del PORN queden prohibits aquells usos i activitats que contribuïsquen a deteriorar la qualitat de les aigües, així com aquelles actuacions, obres i infraestructures que puguen dificultar el flux hídric o en supose manifestament un maneig no racional. Excepcionalment, la Conselleria de Medi Ambient podria autoritzar, fora de les àrees de protecció integral, la realització d'obres transversals xicotetes per a la prevenció de possibles avingudes produïdes durant episodis de pluges torrencials.-  
«Per la seua banda, l'article 12, relatiu a la protecció dels llits, riberes i marges establix el següent:  
1. Es mantindran les condicions naturals dels llits, i no podrà realitzar-se, en cap cas, la seua canalització permanent o dragatge, a excepció dels trams urbans o aquelles obres degudament autoritzades i justificades pel seu interés públic...  
3. En la zona de domini públic hidràulic, així com en els marges inclosos en les zones de servitud i de policia de la Llei d'Aigües, es conservarà la vegetació de ribera, i no es permetrà la transformació a cultiu dels terrenys erms o destinats a usos forestals. Les faenes de neteja i desbrossament selectiu excepcionals motivades pel risc per a la seguretat de les persones o els béns en cas d'avinguda requeriran l'informe favorable previ de l'administració competent en espais naturals protegits.  
4. No es podrà ocupar el domini públic hidràulic ni la seua zona de servitud per instal·lacions o construccions de qualsevol tipus, permanents o temporals, excepte les degudament autoritzades i justificades pel seu interés públic; tampoc no es permet l'extracció d'àrids, excepte en aquells casos necessaris per a obres autoritzades de condicionament o neteja de llits».  
  
Pel que fa a la normativa del PRUG, l'article 14, relatiu a la protecció dels recursos hidrològics, establix el següent:  
«1. La protecció de les aigües en l'àmbit d'este PRUG es regirà, amb caràcter general, per la legislació marc existent respecte d'això, i de manera especial pel Reial Decret Legislatiu 1/2001, de 20 de juliol, pel qual es va aprovar el text refós de la Llei d'Aigües, i els articles 11 al 16 del PORN, on es regula el marc per a la protecció dels recursos hídrics superficials i subterranis del Parc Natural. Es vetlarà per controlar i limitar els aprofitaments existents en l'àmbit del PRUG, de manera que es garantisca la conservació de les característiques qualitatives i quantitatives dels recursos hídrics tant subterranis com superficials, per a la qual cosa:  
c) Es prohibix qualsevol activitat que supose entorpir, obstruir o modificar el llit d'algun element propi de la xarxa de drenatge, en l'àmbit del PRUG. Qualsevol actuació que puga suposar una modificació morfològica o canvi temporals o definitius en la vegetació o fauna que els habiten, haurà de rebre informe favorable, amb caràcter previ, per l'òrgan que corresponga de la conselleria competent en matèria de medi ambient, sense perjuí de l'exercici de les competències que corresponga».  
A la vista d'allò que s'ha exposat, el projecte de referència s'estima incompatible amb la normativa d'ordenació del Parc Natural de la Serra Mariola, això sense perjuí del criteri respecte d'això de l'organisme competent en la gestió del domini públic hidràulic.  
Alternatives  
En la documentació aportada pel promotor es justifiquen de forma suficient les alternatives proposades i la solució adoptada.  
Afeccions legals  
La finca se situa en la partida Mariola, polígon 2, i està formada per les parcel·les 26, 27, 29 i 19 en el terme municipal d'Alcoi. Les actuacions es realitzaran en l'entorn de la parcel·la 19 del polígon 2, però afecta directament l'encreuament de les parcel·les cadastrals 9018 i 9012, que estan definides en el cadastre com una via de comunicació de domini públic i com a hidrografia natural (riu, llacuna, rierol) respectivament.  
Consideracions ambientals  
Les obres que es pretenen dur a terme se situen en terrenys classificats com a:  
- Terrenys forestals segons la definició de l'article 2 de Llei 3/1993, Forestal de la Comunitat Valenciana. No té afeccions sobre muntanyes gestionats per la CITMA ni sobre vies pecuàries.  
- Es troba situat en l'àmbit del Parc Natural de la Serra de Mariola, declarat pel Decret 3/2002, de 8 de gener, del Govern Valencià.  
  
- El camí es troba en àrea de protecció integral segons el pla d'ordenació dels recursos naturals del Parc de la Serra de Mariola, aprovat per mitjà del Decret 76/2001, de 2 d'abril, del Govern Valencià.  
  
- Al camí l'afecta la zona LIC denominada Serres de Mariola i Carrascar de la Font Roja i la ZEPA Serres de Mariola i de la Font Roja.  
  
- Al camí l'afecta el Reial Decret Legislatiu 1/2001, de 20 de juliol, pel qual s'aprova el text refós de la Llei d'Aigües (TRLA) i el Reial Decret 849/1986, d'11 d'abril, pel qual s'aprova el Reglament de domini públic hidràulic (RDPH).  
A continuació es descriuen els possibles impactes que es poden produir tant en el període de l'obra com en el període d'explotació.  
  
Fase d'execució:  
- Generació de pols.  
- Generació de soroll i vibracions.  
- Emissions atmosfèriques de CO2 pels vehicles i maquinària en l'obra.  
- Generació de residus propis del transport dels elements prefabricats, com embalatges, etc.  
- Abocaments accidentals de gasoil o olis dels vehicles o del camió grua que realitzarà el transport dels elements prefabricats.  
- Consum de combustible.  
Fase d'explotació: en esta fase es donaran els impactes següents pel pas de vehicles, que en l'actualitat ja es produïxen.  
- Generació de pols.  
- Generació de soroll.  
- Generació de vibracions.  
- Emissions atmosfèriques de CO2.  
- Possibles abocaments de gasoil o olis.  
- Emissions lluminoses.   
L'estudi d'impacte ambiental presentat proposa les suficients mesures correctores per a amortir, en la mesura que siga possible, estos impactes.   
L'estudi d'impacte ambiental presentat compta amb un programa de vigilància ambiental adequat.  
Consideracions jurídiques  
1. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, d'Impacte Ambiental, i en les altres disposicions que li són aplicables.  
  
2. L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.  
3. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tant, en vista de tot l'anterior i fent ús de les facultats que tinc legalment atribuïdes, formule l'estimació d'impacte ambiental següent:  
  
  
Primer  
Es considera la present estimació d'impacte ambiental de l'obra de construcció de dics i passarel·la en camí partida Mariola, polígon 2, parcel·les 26, 27, 29 i 19 del terme municipal d'Alcoi com a no acceptable, segons els criteris exposats en l'informe emés amb data 15 de desembre de 2014 pel tècnic d'espais naturals protegits.  
  
  
Segon  
Notificar a les parts interessades que contra la present resolució, per ser una acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar un extracte de la present estimació d'impacte ambiental en el DOCV de la forma reglamentària, d'acord amb el que disposa l'article 31 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 13 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 30 de març de 2015.- El director general d'Avaluació Ambiental i Territorial: Juan Giner Corell.